План- конспект на педагогическа ситуация по математика в Iа група

изготвил: С. Лазарова

дата: 26.04.2018г.

брой деца: 14

*Тема:* „Рожден ден“

1.Цели:

a) Образователни: Формиране на елементарни количествени представи;

Формиране на умение за групиране на предмети по един признак;

б) Възпитателни: Дeцата да проявяват активност, да имат нагласа за включване в ситуацията.

в) Развиващи: Децата да развият своята наблюдателност, концентрация на вниманието и логическо мислене;

2. Задачи:

а) Образователни:

* Децата да преоткриват кръга, квадрата, триъгълника в заобикалящата действителност;
* Да идентифицират обекти по признака:
* - цвят;
* - вид;

б) Възпитателни:

* Децата да бъдат внимателни към другарчетата си в подвижната игра;

в) Развиващи:

* Да развият уменията си за анализ и сравнение.

*Ключови думи:* група на..; .. толкова, колкото..; едно, две, три; кръг, квадрат, триъгълник.

3. Предварителна подготовка:

а) Подготовка на учителя:

три различни по големина опаковани кутии, геометрични фигури- кръг, квадрат, триъгълник в различни цветове и големини, цветя в червен, син, зелен и жълт цвят, картонени основи за апликиране във формата на кръг, квадрат и триъгълник, правоъгълни картони със схеми на различни по цвят, форма и брой геометрични фигури, медальони с цветя в син, червен и зелен цвят, лепила, подложки за апликиране, готови образци.

Практическа подготовка:

б) Подготовка на децата:

*Педагогическа технология:*

Форма – основна педагогическа ситуация;

4. Методи: игра, демонстрация, беседа, упражнение;

5. Средства: игри „Познай фигурата“, „Да сглобим хвърчилата“, „Подреди градинката“; „Геометрична торта“, ПИ „Едно, две, три, клекни“, ПИ „Цветни топки“ /да съберат топки от цвета, който е зададен/, демонстрационен и оперативен материал.

6. Връзка с други образователни направления:

ид: тема „Геометрична торта“;

Музика: тема „Пет малки патета“.

*Ход на ситуацията:*

А/ Въвеждаща част:

/На масите са поставени панички с геометрични фигури, основи, подложки и лепила. На всяка маса има различно по цвят цвете – синьо, зелено и червено. Децата са в кръг на утринна среща./

У: -Какъв чудесен ден е днес!
/Пеем „Здравей, какъв чудесен ден, радвам се да те видя!“

У:- А защо е чудесен денят? /слънчев, всички сме заедно и се усмихваме, имаме гости../

У:- А знаете ли още защо денят е чудесен? Защото днес имаме рожденик. Знаете ли кой е той? Сега ще ви подскажа. Нека се изправим и се хванем за ръце в кръг. Огледайте се добре и ще разберете кой е той като откриете кой е най-високият от всички нас.

А какво е рожден ден без празник? Искате ли да си направим едно весело парти? Нека да ни стане шарено и цветно.

Подготвила съм няколко изненади за вас /внасям 3 опаковани кутии/, но ви предлагам да ги отворим в определен ред. Готови ли сте да започваме?

Б/ Основна част:

У:- Нека първо отворим най-голямата кутия. Я, да видим какво има скрито тук?

/Показвам само част от фигурата, децата трябва да я разпознаят/ О, това са нашите стари приятели Кръгчо, Триъгълничко и Квадратко. Този път те са украсени с дълги цветни панделки. Вътре в кутията са и техните другарчета – тези цветни геометрични фигури. Сега се сещам, че заедно можем да превърнем тези фигурки в едни прекрасни цветни хвърчила, с които да украсим занималнята за партито. За да ни е по-интересно, ще ви кажа правилата на тази игра: вие, един по един, ще си избирате фигурка, ще я назовавате и ще я поставяте на опашката на съответното хвърчило – триъгълничетата – на панделката на Триъгълничко, квадратчетата – на Квадратко, кръгчетата – на Кръгчо.

/Подреждаме опашките на хвърчилата/

У: - Какви красиви станаха нашите хвърчила. А еднакво дълги ли са техните опашки? Как можем да разберем това? / като ги сравним по дължина/

/Измерваме и установяваме кое е най-дълго, кое е най-късо/

У: - А сега да украсим нашата занималня.

- Дойде ред на следващата кутия. Нека отворим по-малката. / Определяме коя е тя/ Какви красиви цветя има вътре в нея. Да, какво е рожден ден без цветя?! Искате ли да направим с тях цветни полянки за рожденичката? Тук съм приготвила тези цветни обръчи, които ще бъдат нашите полянки. Ние ще трябва да подредим всяко цвете на неговата полянка – жълтото цвете – на жълтата полянка, синьото – на синята, червеното – на червената зеленото-на зелената.

/Подреждаме цветята. При правилно поставено слагам медальон на вратлето на детето/

У: - Какви красиви цветни полянки разцъфнаха в нашата занималня. А поравно ли са цветенцата на всяка полянка? Колко са на тази? А на тази? Къде са повече? Къде са по-малко? А къде са поравно? Да, на ..полянка има има толкова цветя, колкото и на …

-Ех, колко красиво и цветно стана тук. Чак ми иде да запея.

/Пеем песента „Пет малки патенца“/

У: - А какви хубави цветенца си имате и вие. На масичките съм приготвила следващите изненади. Нека първо заемат местата си децата, които имат зелени цветенца. /Сядат на масата с картончетата със схеми/, нека сега заемат местата си децата със сини цветенца, дойде ред местата си да заемат и червените цветенца. Я, да разгледаме какво имаме на масичките. На тази с червените цветенца има различни по цвят и форма геометрични фигурки и кръгли, триъгълни и квадратни картончета. Какво можем да си направим с тях? /децата дават идеи/ А без какво не може един истински рожден ден? Да, без торта! Искате ли сега да превърнем тези картончета в цветни тортички като ги нашарим с тези фигурки? Да, да видим децата от масата с червено цвете какви красиви тортички ще си направят. Я, да погледнем какво има на масата със синьо цвете – отново геометрични фигурки. За да станат вашите тортички различни, ви предлагам да се съобразите със следното условие- на кръглата основа да поставяме само кръгчета, на триъгълната – само триъгълничета, на квадратната – само квадратчета. Ето, сега ще ви покажа как могат да изглеждат те. /Показвам готови образци/. Да погледнем какво има и на масата със зелено цвете. Има различни картончета-схеми с комбинации от кръгчета, квадратчета и триъгълничета в различни цветове. Вие ще трябва да си изберете една и да спазите нейното условие. Приятна игра, деца.

/Децата работят самостоятелно. Тези, които са свършили по-рано и имат желание да продължат да работят, си вземат друга основа./

/ Подреждаме готовите на бялата дъска./

В) Заключителна част:

У: -Справихте се много добре с всички загадки до тук- сглобихте опашките на тези пъстри хвърчила, нашарихте полянките с красиви цветя, приготвихте и тези вкусни геометрични тортички. Стигнахме и до последната кутия. Какво ли има в нея? Тортааа

У: - Нека партито започне сега!